Ahmad Rejal Arbee

Datuk Ahmad Rejal Arbee Mohamed Isa Arbee (1940 – 29 Mac 2024) merupakan seorang pengamal media Malaysia, yang berkhidmat di Pertubuhan Berita Nasional Malaysia (BERNAMA) dan Berita Harian. Beliau dinobatkan sebagai Tokoh Wartawan Negara pada tahun 2014.

Kerjaya
Ahmad Rejal Arbee memulakan kerjayanya di BERNAMA pada 1969 sebagai pemberita kanan sebelum berangkat ke Jakarta, Indonesia sekali gus menjadi pewarta luar negara pertama agensi berita itu pada tahun 1973. Beliau juga ialah antara pengamal media terawal yang meneroka konsep media dwibahasa dan antara kakitangan pengasas BERNAMA sewaktu penubuhannya pada 1968.

Sepanjang berkhidmat di BERNAMA, beliau pernah menjawat jawatan Ketua Meja Politik dan Parlimen, kemudian dilantik Timbalan Pengarang dan Ketua Bahagian Ekonomi sebelum meninggalkan BERNAMA untuk menyertai New Straits Times (NST) pada 1976.

Ahmad Rejal Arbee kembali menyertai BERNAMA sebagai Ketua Pengarang pada 1981 sebelum menamatkan perkhidmatan pada 1989. Beliau juga pernah memegang jawatan sebagai Pengerusi Institut Akhbar Malaysia (MPI) dari Januari 1984 sehingga April 1989. Beliau turut menjawat jawatan Pengarang Kumpulan Berita Harian bermula 1998, memegang jawatan selama 5 tahun sehingga 2003.

Beliau turut menyumbangkan penulisan kritis ulasan berita untuk bebasnews.my.

Anugerah
Ahmad Rejal Arbee dinobatkan Tokoh Wartawan Negara 2014 sempena majlis Penganugerahan Tokoh Wartawan Negara dan Hadiah Kewartawanan Malaysia MPI-Petronas 2014. Selain itu, beliau turut pernah menerima darjah kebesaran persekutuan dan negeri.

 Darjah kebesaran 


 Darjah Indera Mahkota Pahang (D.I.M.P.) - Dato' (2001)

 Johan Setia Mahkota (J.S.M.) - 1989
 Panglima Jasa Negara (P.J.N.) - Datuk (2000)

Kehidupan peribadi dan kematian
Beliau berkahwin dengan Datin Noraini Shariff dan dikurniakan 7 anak.

Beliau meninggal dunia pada 29 Mac 2024 akibat sakit tua pada usia 84 tahun. Jenazah beliau dikebumikan di Tanah Perkuburan Seksyen 21, Shah Alam pada jam 11:20 pagi.

Rujukan

Kategori:Kelahiran 1940
Kategori:Kematian 2024
Kategori:Orang Malaysia berketurunan Melayu
Kategori:Muslim Malaysia
Kategori:Wartawan Malaysia
Kategori:Warga BERNAMA